Suzuki slaan nóg 'n ses met die Brezza | Maroela Media
Suzuki slaan nóg 'n ses met die Brezza
Suzuki is 'n handelsmerk wat lyk of hy tans nie 'n voet verkeerd kan sit nie. Dit is die einste Suzuki wat in Junie 2008 na Suid-Afrika teruggekeer het met 'n billike 230 verkope en in Januarie 2021 algeheel sesde was met 'n puik 1 861 eenhede wat verkoop is.
In Oktober 2020 is 'n rekord van 2 032 eenhede verkoop – en ek is oortuig dat die Brezza-buksie, die goedkoopste B-segment-sportnuts in Suid-Afrika, hulle behoorlik sal help tot 2 500 eenhede per maand.
Kom ek verduidelik hoekom. Die B-sportnuts-segment is tans die enigste segment wat werklik groei en die Suzuki Vitara Brezza is presies só 'n B-sportnuts-mededinger.
Die ontwerp is netjies. Daar is nie te veel aan hom getorring nie, en ook geen fieterjasies wat die ontwerp vinnig laat verouder nie. Aan die binneruim is die Brezza 'n eenvoudige vyfsitplek gesinsbuks. Geen nonsies. Die paneelbord is konserwatief en al die kontroles en instrumentasie is ergonomies uitgelê. Dit bring my wel dan by die spesifikasievlak van die Brezza. Al die truuks wat Suzuki teen dié prys in die Brezza ingeprop het, is verstommend.
Daar is outomatiese ligte en ruitveërs, spoedkontrole, klimaatbeheer, blindekolwaarskuwing, selftoevoukantspieëltjies en 'n selfverduisterendetruspieël, parkeersensors en truratkamera én outomatiese ruite op al vier deure. Aan die veiligheidkant is daar twee lugsakke, ABS met remkragverspreiding en noodremhulp. Daar is styfspanners op die gordels en Isofix-monteringspunte vir babastoeltjies.
Die Brezza word aangedryf deur 'n juweel van 'n atmosferiese 4-silinder petrolenjin. Hy bied 77 kW en 138 Nm, maar te danke aan puik kalibrasie van dié enjin, versneller, koppelaar en ratkas ry die Brezza soos 'n droom. Daar is 'n 4-spoed outomatiese ratkas wat ons binnekort onder hande sal kry.
Op die pad is waar die Brezza regtig uitblink. Danksy die puik kalibrasie is hy bitter maklik om te bestuur. Ritgehalte is voorwaar gemaklik, in teenstelling met 'n hele aantal voertuie wat deesdae heeltemal te hard ry vir geen rede nie. Padhouvermoë is in die kol vir só tipe voertuig.
Ek het die Brezza 'n jaar terug in Indië gesien toe ons daar was vir die bekendstelling van die Suzuki S-Presso. Ek het daai tyd al gesê dat die Brezza teen die regte prys groot opslae in Suid-Afrika sal maak.
Já, die handrat sou kon doen met 'n sesde rat – maar nou soek ek regtig rede om te kla. Teen dié prys is die Brezza 'n ware winskoop, en die spesifikasievlak op die GLX-model is puik!
Suzuki Vitara Brezza 1.5 GL handrat 77 kW/ 138 Nm 6,2 ℓ/ 100 km R244 900
Suzuki Vitara Brezza 1.5 GL outo 77 kW/ 138 Nm 6,2 ℓ/ 100 km R264 900
1.5 GLX handrat 77 kW/ 138 Nm 6,2 ℓ/ 100 km R289 900
Suzuki Vitara Brezza 1.5 GLX outo 77 kW/ 138 Nm 6,2 ℓ/ 100 km R309 900
Die reeks word gedek deur 'n 5 jaar/ 200 000 km waarborg en 4 jaar/ 60 000 km diensplan.
Ons sal weer tyd met die Suzuki Vitara Brezza deurbring en hom dán met sy mededingers vergelyk.
Wiele2Wiele gesels oor 'n gepantserde Fortuner
Ford Ranger: Gepantser teen die aanslae van die lewe
Ek moet darem diep in die geheue delf vir nog 'n voertuig wat nuut met 'n 4-spoed outomatiese ratkas uitgereik is, en dit met 'n verkoopprys aan die verkeerde kant van R300, 000.
Ek reken egter dit is in pas met Suid-Afrika se status as 'n derde wereld land dat ou selfoon- en rekenaartegnologie (met die uitsondering van 'n paar items), duur motors, peperduur en onbetroubare elektristeitsvoorsiening, kleiner volumes en groottes van bv. waspoeiers, brood, sjokolade, koeldranke, ens. so deel van ons daaglikse bestaan geword het, dat dit as van normaal aanvaar word.